縉叔以詩遺酒次其韻
作者：梅堯臣
朝代：宋

paragraphs: 君嘗謂我性嗜酒，又復謂我躭於詩。
一日不飲情頗惡，一日不吟無所爲。
酒能銷憂忘富貴，詩欲主盟張鼓旗。
百觚孔聖不可擬，白眼步兵吾久師。
君多賜壺能以遺，向口滿碗傾玻瓈。
醇釀甘滑泛綠蟻，從此便醉醒無期。
既以樂吾真，亦以泰吾身，莫問今人與古人。